Document ID: 31997D0010

Odločba Komisije
z dne 12. decembra 1996
o spremembi Odločbe Sveta 79/542/EGS in odločb Komisije 92/160/EGS, 92/260/EGS in 93/197/EGS v zvezi z začasnim uvozom in dokončnim uvozom registriranih konjev iz Južne Afrike v Skupnost
(Besedilo velja za EGP)
(97/10/ES)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 90/426/EGS z dne 26. junija 1990 o pogojih zdravstvenega varstva živali za premike in uvoz kopitarjev iz tretjih držav [1], kakor je bila nazadnje spremenjena z Aktom o pristopu Avstrije, Finske in Švedske in zlasti členov 12(2), 13(2), 14, 15, 16 ter 19(i) Direktive,
ker je Južna Afrika vključena v Del 1 Priloge k Odločbi Sveta 79/542/EGS [2], ki določa seznam tretjih držav, iz katerih države članice odobrijo uvoz goveda, prašičev, kopitarjev, ovac in koz, svežega mesa in mesnih izdelkov, kakor je bila nazadnje spremenjena z Odločbo Komisije 95/624/ES [3]; ker pa je uvoz kopitarjev iz Južne Afrike trenutno odložen;
ker je bila z Odločbo Komisije 92/160/EGS [4], kakor je bila nazadnje spremenjena z Odločbo 95/536/ES [5], vzpostavljena regionalizacija nekaterih tretjih držav za uvoz kopitarjev;
ker je Odločba Komisije 92/260/EGS [6], kakor je bila nazadnje spremenjena z Odločbo 92/279/EGS [7], določila pogoje zdravstvenega varstva živali in veterinarskega certificiranja za začasni uvoz registriranih konjev;
ker je Odločba Komisije 93/197/EGS [8], kakor je bila nazadnje spremenjena z Odločbo 96/279/EGS, določila pogoje zdravstvenega varstva živali in veterinarskega certificiranja za uvoz kopitarjev in kopitarjev za vzrejo in proizvodnjo;
ker po misiji veterinarske inšpekcije Komisije v Južni Afriki kaže, da so sanitarno-zdravstvene razmere živali pod zadovoljivim nadzorom dobro strukturiranih in organiziranih veterinarskih služb;
ker je afriška konjska kuga endemična v nekaterih delih Južne Afrike; ker pa na Kapskem polotoku ni bilo konjske kuge več kot pet let, in tam v zadnjih 12-ih mesecih ni bilo sistematičnega cepljenja proti konjski kugi;
ker je bilo začetno seroepidemološko spremljanje afriške konjske kuge izvedeno z zadovoljivimi rezultati na vseh konjih ter na reprezentativnem vzorcu drugih kopitarjev na predlaganem območju, ki je brez konjske kuge in na naključnih vzorcih konjev na predlaganem območju nadzora in zaščite v provinci Western Cape, da bi ugotovili serološki status rezidenčne populacije kopitarjev v zvezi s protitelesi konjske kuge in virusa konjske encefaloze;
ker je spolna kuga v nekaterih delih Južne Afrike endemična; ker pa v provinci Western Cape ni bilo spolne kuge več kot šest mesecev; ker v Južni Afriki več kot šest mesecev uradno ni smrkavosti, konjskega encefalomielitisa vseh vrst, infekciozne konjske anemije ter vezikularnega stomatitisa;
ker so veterinarski organi v Južni Afriki jamčili, da bodo v 24 urah s telefaksom, telegramom ali teleksom obvestili Komisijo in države članice o potrditvi katere od kužnih ali nalezljivih bolezni kopitarjev, navedenih v Prilogi A k Direktivi Sveta 90/426/EGS, in pravočasno o vseh spremembah politike cepljenja ter uvoza v zvezi s kopitarji;
ker so veterinarski organi Južne Afrike nudili določena jamstva glede registriranih konjev, namenjenih za začasni uvoz ali dokončni uvoz v Skupnost;
ker je treba sprejeti pogoje zdravstvenega varstva živali v skladu z zdravstvenim stanjem živali v zadevni tretji državi; ker je zaradi zahtev, potrebnih v zvezi z nadzorom gibanja in karanteno v Južni Afriki sedanji primer povezan le z začasnim uvozom in dokončnim uvozom registriranih konjev;
ker je treba odločbe 79/542/EGS, 92/160/EGS, 92/260/EGS in 93/197/EGS ustrezno spremeniti;
ker so ukrepi, predvideni s to odločbo, skladni z mnenjem Stalnega veterinarskega odbora,
SPREJELA NASLEDNJO ODLOČBO:
Člen 1
Regionalizacija Južne Afrike glede začasnega uvoza in dokončnega uvoza registriranih konjev v Skupnost se uporablja pod pogojem, da so izpolnjena dodatna jamstva iz Priloge I.
Člen 2
V Delu 1 Priloge k Odločbi 79/542/EGS se v stolpcu "žive živali" pod "posebne opombe" opomba "(6)" v zvezi z Južno Afriko nadomesti s "(5)".
Člen 3
Priloga k Odločbi 92/160/EGS se spremeni:
1. dodajo se naslednje besede:
"Južna Afrika 3
metropolitano območje Cape Towna, razmejeno kot sledi:
meja na severu: Blaauwberg Road (M14)
meja na vzhodu: Koeberg Road (M14), Plaatekloof Road (M14), avtocesta N7, avtocesta N1 in avtocesta M5
meja na jugu: Ottery Road, Prince George's Drive, Wetton Road, Riverstone Road, Tennant Road, Newlands Drive, Paradise Road, Union Drive do gozdarske postaje Newlands in čez sotesko Echo gore Table Mountain do zaliva Camps Bay
meja na zahodu: obalna črta od zaliva Camps Bay do ceste Blaauwberg Road"
2. doda se ustrezna opomba pod črto:
"3 Odobri se samo začasni uvoz in dokončni uvoz registriranih konjev v Skupnost."
Člen 4
Odločba 92/260/EGS se spremeni:
1. V Prilogi I se dodajo naslednje besede:
"Skupina F
Južna Afrika 1";
2. V Prilogi II se doda naslednje:
(a) "F. veterinarsko spričevalo za začasni uvoz registriranih konjev iz tretjih držav, uvrščenih v skupino F.";
(b) Priloga II k tej odločbi.
Člen 5
Odločba 93/197/EGS se spremeni:
1. V Prilogi I se dodajo naslednje besede:
"Skupina F
Južna Afrika 1";
2. V Prilogi II se doda naslednje:
(a) "F. veterinarsko spričevalo za uvoz registriranih kopitarjev in kopitarjev za vzrejo in proizvodnjo iz tretjih držav, uvrščenih v skupino F.";
(b) Priloga III k tej odločbi.
Člen 6
Ta odločba je naslovljena na države članice.
V Bruslju, 12. decembra 1996

Labels: 0
3
18
6